贈別上元主簿張著
作者：韓翃
朝代：唐

paragraphs: 上書一見平津侯，劒笏斜齊秣陵尉。
朝垂綬帶迎遠客，暮鎖印囊飛上吏。
長樂花深萬井時，同官無事有歸期。
回船對酒三生渚，繫馬焚香五願祠。
日日澄江帶山翠，綠芳都在經過地。
行人看射領軍堂，遊女題詩光宅寺。
風流才調愛君偏，此別相逢定幾年。
惆悵浮雲迷遠道，張侯樓上月娟娟。